
	Причини, които налагат приемането на предложения проект на Наредба № 15 за аеронавигационно информационно обслужване:
	С проекта на наредба се цели цялостно актуализиране и модернизиране на действащата нормативна уредба в областта на АИО, предвид настъпилите съществени промени в европейската и международната правна рамка след приемането на действащата Наредба № 15 от 13.04.2011 г. за аеронавигационното информационно обслужване.
Действащата Наредба № 15 от 13.04.2011 г. за аеронавигационното информационно обслужване, последно изменена и допълнена през 2014 г., е приета при действието на нормативна рамка, основана основно на стандартите и препоръчителните практики на Международната организация за гражданско въздухоплаване (ICAO), на тогава действащото европейско законодателство, както и на действащите към онзи момент национални нормативни актове в областта на гражданското въздухоплаване. Към момента на последната редакция на наредбата на европейско ниво не е съществувал нормативен акт, който да урежда в цялост и в детайли изискванията към доставчиците на аеронавигационно информационно обслужване, управлението на аеронавигационните данни и информация, както и качеството, формата и разпространението на аеронавигационните информационни продукти, поради което значителен обем от тези въпроси е бил уреден на национално ниво.
През 2017 г. е приет Регламент за изпълнение (ЕС) 2017/373 на Комисията за определяне на общи изисквания за доставчиците на услуги и надзора при управлението на въздушното движение/аеронавигационното обслужване и други мрежови функции за управление на въздушното движение, за отмяна на Регламент (ЕО) № 482/2008 и на регламенти за изпълнение (ЕС) № 1034/2011, (ЕС) № 1035/2011 и (ЕС) 2016/1377, както и за изменение на Регламент (ЕС) № 677/2011 (Регламент за изпълнение (ЕС) 2017/373), с който се въвеждат общи изисквания към доставчиците на аеронавигационното обслужване, включително специализирани разпоредби, отнасящи се до аеронавигационното информационно обслужване. С този регламент значителна част от въпросите, които до този момент са били уредени в действащата Наредба № 15, вече се регулират пряко и изчерпателно на европейско ниво, като се въвеждат задължителни изисквания относно управлението и качеството на аеронавигационните данни и информация, аеронавигационните информационни продукти и свързаните с тях услуги, процесите по публикуване и разпространение на информацията, включително чрез системата за регулиране и контрол на аеронавигационната информация (AIRAC), както и обмена на аеронавигационни данни и информация и надзора върху тези дейности.
В резултат на това развитие значителна част от разпоредбите на действащата Наредба № 15 възпроизвеждат или детайлизират правила, които вече са уредени в приложимото европейско законодателство и се прилагат пряко, а други разпоредби отразяват организационни и технологични модели, които не съответстват на съвременния подход към управлението на аеронавигационната информация, основан на цифрови данни, стандартизирани формати и единни европейски механизми за качество и надзор. Това обуславя необходимостта националната уредба да бъде актуализирана по начин, който да отрази действащата европейска рамка, като се избегне дублиране на разпоредби, регламентирани на европейско ниво, както и да запази и прецизира само онези национални правила, които са необходими за приемането на мерки на национално ниво за изпълнение на Регламент за изпълнение (ЕС) 2017/373.
Поради изложеното не е целесъобразно действащата Наредба № 15 да бъде изменяна и допълвана, а е необходимо приемането на нова наредба, която систематично и последователно да отрази развитието на европейското законодателство след 2017 г., включително изискванията на Регламент за изпълнение (ЕС) 2017/373,  както и на Регламент (ЕС) 2024/2803 на Европейския парламент и на Съвета от 23 октомври 2024 година за реализирането на Единното европейско небе. 
Предложеният проект на Наредба № 15 е изцяло съобразен с правото на Европейския съюз и съответно предвижда АИО да се предоставя в съответствие с изискванията на Регламент за изпълнение (ЕС) 2017/373. След приемането на регламента възникна необходимост от прецизиране на националната уредба относно обхвата на наредбата, участниците в аеронавигационното информационно обслужване и разпределението на отговорностите между тях. В действащата наредба тези въпроси са уредени в началните ѝ разпоредби, където са определени предметът на наредбата, органите и лицата, участващи в аеронавигационното информационно обслужване, както и ролята на Главна дирекция „Гражданска въздухоплавателна администрация“ (ГД ГВА). В проекта на наредба тези положения се запазват по същество, но се привеждат в съответствие с терминологията на Регламент за изпълнение (ЕС) 2017/373, като ясно се разграничават функциите на доставчика на аеронавигационно информационно обслужване и на субектите, които изготвят аеронавигационни данни и аеронавигационна информация. 
Разпоредбите на чл. 1-3 от проекта уреждат приложното поле на наредбата, определят субектите, към които тя се прилага, и регламентират ролята на доставчика на АИО като отговорен за предоставянето на аеронавигационни данни и информация, доколкото тези въпроси следва да бъдат уредени на национално ниво независимо от прякото приложение на Регламент за изпълнение (ЕС) 2017/373. Съгласно чл. 6 от проекта предоставянето и обменът на аеронавигационни данни се обвързват с изискванията за формат и качество, определени в Приложение III на Регламент за изпълнение (ЕС) 2017/373, както и с изискванията за качество на данните, включително по отношение на точност, интегритет, проследимост и навременност. 
Разпоредбите на чл. 4-6 от проекта запазват установените международни принципи за обмен на аеронавигационна информация и данни между доставчиците на аеронавигационно информационно обслужване. Необходимостта от такава регламентация произтича от ангажиментите на Република България по Конвенцията за международно гражданско въздухоплаване, като съгласно чл. 37 от нея Международната организация за гражданско въздухоплаване (ICAO) приема международни стандарти и препоръчителни практики в областта на въздушната навигация. В изпълнение на тези принципи Анекс 15 към Конвенцията съдържа изисквания относно обмена на аеронавигационни информационни продукти и цифрови масиви от данни между държавите и доставчиците на аеронавигационно информационно обслужване. Проектът на наредба възпроизвежда тези правила, като същевременно съобразява обмена на аеронавигационни данни с изискванията на Регламент за изпълнение (ЕС) 2017/373 относно формата и качеството на данните. По този начин проектът запазва правилата относно обмена на аеронавигационни информационни продукти и данни между доставчиците на АИО, като същевременно не възпроизвежда изискванията за формат и качество на данните, които са уредени в Регламент за изпълнение (ЕС) 2017/373.
В чл. 7-10 от Наредба № 15 се уреждат формата, съдържанието и начина на публикуване на аеронавигационните информационни продукти, както и правилата за издаване и разпространение на NOTAM съобщения, като се запазва основният подход относно предоставянето на аеронавигационната информация под формата на аеронавигационни информационни продукти и свързаните с тях услуги. 
Член 8 от проекта предвижда възможност доставчикът на АИО да издава допълнителни аеронавигационни информационни продукти след одобрение от Главна дирекция „Гражданска въздухоплавателна администрация“, което отразява необходимостта от гъвкавост и адаптиране към развитието на европейските изисквания, посочени в Раздел 3 – Аеронавигационни информационни продукти от приложение VI на Регламент за изпълнение (ЕС) 2017/373. 
Членове 9 и 10 от проекта регламентират разпространението на NOTAM съобщенията и сроковете за тяхното публикуване, като тези срокове са приведени в съответствие със съвременните оперативни изисквания и практиката, произтичаща от част AIS.TR.330, подчаст А, раздел 3 от Приложение VI от Регламент за изпълнение (ЕС) 2017/373, без да се възпроизвеждат детайлни технически правила, вече уредени на европейско ниво.
Регулирането и контролът на аеронавигационната информация чрез системата AIRAC са прецизирани в чл. 11-13 от Наредба № 15. В тези разпоредби са въведени ясни и актуални срокове за разпространение на информацията преди датата на влизане в сила на AIRAC, включително сроковете от 28, 42 и 56 дни в зависимост от характера на промените, както и изискванията за непроменяемост на информацията след влизането ѝ в сила. Тези правила са необходими, за да се осигури своевременното предоставяне на информацията на всички ползватели и възможност за нейното предварително планиране, обработване и въвеждане. По този начин се гарантира едновременното въвеждане в действие на промените в аеронавигационната информация и се намалява рискът от несъответствия между използваните информационни източници. С това се осигурява съответствие на националната уредба с приложимите европейски изисквания и се създават условия за предвидимост и оперативна стабилност при използването на аеронавигационната информация.
 Разпоредбите на чл. 14, ал. 1 и ал. 2 е необходима с оглед съответствието на националната уредба със схемата за ефективност и таксуване в Единното европейско небе. Единното европейско небе представлява общата европейска рамка за организация и предоставяне на аеронавигационно обслужване, насочена към повишаване на безопасността, капацитета, ефективността и устойчивостта на управлението на въздушното движение. В изпълнение на тази рамка Регламент за изпълнение (ЕС) 2019/317 на Комисията от 11 февруари 2019 година за определяне на схема за ефективност и за таксуване в Единното европейско небе и за отмяна на регламенти за изпълнение (ЕС) № 390/2013 и (ЕС) № 391/2013 урежда схемата за ефективност и таксуване, като съгласно чл. 22 ценовата база за таксите за аеронавигационно обслужване се състои от установените разходи, свързани с предоставянето на това обслужване. Тъй като аеронавигационното информационно обслужване е част от аеронавигационното обслужване, разходите по събирането и обработването на аеронавигационни данни и информация следва да бъдат включени в разходната основа на таксовите единици и да се възстановяват чрез таксите по чл. 120, ал. 2 от Закона за гражданското въздухоплаване. Разпоредбата не въвежда нови такси, а отразява действащия механизъм за формиране на ценовата база по европейската схема за таксуване. 
 В чл. 15, ал. 2 са определени приложимите геодезически, вертикални и времеви референтни системи с цел всички субекти, които изготвят аеронавигационни данни и аеронавигационна информация, да използват единна референтна основа. Това е необходимо за осигуряване на качеството на данните и за тяхното последващо използване в националните и европейските системи за управление на въздушното движение. Съгласно Анекс 15 към Конвенцията за международно гражданско въздухоплаване хоризонталната геодезическа референтна система за международната въздушна навигация е WGS-84. Същевременно съгласно Наредба № 2 от 30 юли 2010 г. за дефиниране, реализация и поддържане на Българската геодезическа система 2005, Българската геодезическа система 2005 (БГС2005) се определя като геодезическата система, която се въвежда за всички приложения на територията на Република България. Поради това проектът предвижда първичното определяне на географските координати в БГС2005, като при изисквана точност от 1 m и по-висока те се трансформират в координатната система WGS-84. По този начин се осигурява съвместимост с националната геодезическа система и едновременно с това се спазват международните изисквания за предоставяне и обмен на аеронавигационни данни. С тези разпоредби се конкретизират приложимите геодезически, вертикални и времеви референтни системи, както и правилата за представяне на географските координати, височините и времето, с цел осигуряване на единен подход при предоставянето на аеронавигационни данни и съответствие с националните и международните изисквания. По този начин националната уредба отразява развитието на техническите стандарти и изискванията за качество на данните, като същевременно остава съобразена с европейските изисквания и практики. В чл. 15, ал. 2, т. 1 от проекта е предвидено прилагане на т. ATM/ANS.OR.A.085 от приложение III към Регламент за изпълнение (ЕС) 2017/373, с изключение на изискванията по букви в), г), е), подточка 1, и и). Това изключение не представлява национално отклонение от режима на регламента, а възпроизвежда приложното поле, определено в чл. 3, параграф 5, буква „а“ от Регламент за изпълнение (ЕС) 2017/373. Посочената разпоредба предвижда, че субектите, които изготвят, обработват или предават аеронавигационни данни и аеронавигационна информация и които не са доставчици на УВД/АНО или летищни оператори, попадащи в обхвата на Регламент (ЕС) 2018/1139, следва да изпълняват изискванията на ATM/ANS.OR.A.085, с изключение именно на тези букви. Целта е към тези субекти да се приложат релевантните изисквания за качество на данните, без да им се възлагат задължения, предназначени за сертифицирани доставчици на услуги или летищни оператори. По този начин проектът осигурява съответствие с Регламент за изпълнение (ЕС) 2017/373 и не въвежда допълнителни национални изисквания извън предвиденото в него. С разпоредбите на чл. 15, ал. 3 и 4 се уреждат договорните отношения при предоставянето на аеронавигационни данни между участниците в процеса. Разграничават се отношенията между субектите, които изготвят аеронавигационните данни, и собствениците и операторите на летища и вертолетни летища, от една страна, и отношенията между последните и доставчика на АИО, от друга. Разпоредбите са съобразени с организацията на процеса по изготвяне и предоставяне на аеронавигационни данни, предвидена в Регламент за изпълнение (ЕС) 2017/373, и отразяват практическото разпределение на отговорностите между участниците в този процес.
Проверката на качеството и точността на аеронавигационните информационни продукти и управлението на несъответствията са уредени в чл. 16 и 18 от проекта, които предвиждат прилагането на вътрешни процедури на доставчика на АИО, предприемането на коригиращи действия, включително чрез издаване на съобщение NOTAM, воденето на регистър на установените несъответствия и уведомяването на надзорния орган. Тези мерки са необходими за своевременното установяване и отстраняване на грешки в аеронавигационната информация, както и за гарантиране на нейната точност, актуалност и надеждност, които са от съществено значение за безопасността на въздухоплаването.
В Допълнителните разпоредби се въвеждат дефиниции на „аеронавигационно информационно обслужване“, „доставчик на АИО“, „субект, който изготвя аеронавигационни данни и аеронавигационна информация“, „изисквания за качество на данните (DQR)“, „AIRAC“, „NOTAM“, „AIP изменения (AMDT)“ и „AIP допълнения (SUP)“, чрез препращане към съответните разпоредби на Регламент за изпълнение (ЕС) 2017/373 и Регламент (ЕС) 2024/2803. По този начин националната терминология се уеднаквява с европейската.
Проектът на Наредба № 15 има за цел да актуализира националната правна уредба в областта на аеронавигационното информационно обслужване чрез привеждането ѝ в съответствие с действащото право на Европейския съюз, и по-специално с Регламент за изпълнение (ЕС) 2017/373, както и с международните стандарти и препоръчителните практики на Международната организация за гражданско въздухоплаване (ICAO). С проекта се уреждат въпросите, които следва да бъдат регламентирани на национално ниво, без да се възпроизвеждат разпоредби, които са пряко приложими по силата на правото на Европейския съюз. Наредбата има за цел да осигури ясна регламентация на отговорностите на участниците в процеса по събиране, обработване, публикуване и разпространение на аеронавигационни данни и информация, както и да гарантира тяхното качество, проследимост, оперативна съвместимост и своевременно предоставяне в интерес на безопасността, редовността и ефективността на въздухоплаването.
Предложеният проект няма да доведе до пряко и/или косвено въздействие върху държавния бюджет. Приемането на предложения проект на наредба не изисква осигуряването на финансови или други средства за прилагането му, тъй като всички регламентирани в проекта на наредбата дейности ще се извършват от служителите в ГД ГВА в рамките на утвърдения бюджет на администрацията за съответната бюджетна година.
Извършен е анализ за съответствие с правото на Европейския съюз. Предлаганият проект на наредба не е свързан с въвеждане на изисквания на директиви на Европейския съюз, поради което не е изготвяна и към този доклад не се прилага таблица за съответствието с правото на Европейския съюз. 
Проектът на наредба и докладът към него са бъдат публикувани на интернет страницата на Министерството на транспорта и съобщенията и на Портала за обществени консултации при условията и по реда на чл. 26 от Закона за нормативните актове, като на заинтересованите лица е предоставен 30-дневен срок за предложения и становища. Постъпилите предложения и бележки ще бъдат обобщени в справка към окончателния доклад.






